ועדת העבודה, הרווחה והבריאות, כנסת 16, פרוטוקול מספר 165, 2004-05-03 11:40

שאול יהלום: אני מתכבד לפתוח את ישיבת העבודה, הרווחה והבריאות.

שאול יהלום: הנושא שלנו הוא הצעת חוק התגמולים לנפגעי פעולות איבה (תיקון מס' 19), התשס"ד-2004.

שאול יהלום: זוהי הצעת חוק ממשלתית, שעברה קריאה ראשונה והיא מועברת להכנה לקריאה שנייה ושלישית אלינו.

שאול יהלום: יציג אותה מטעם הממשלה, מר קרת.

רועי קרת: ההצעה היתה בהכנה לקריאה ראשונה.

רועי קרת: כל הזכאויות לפי חוק התגמולים לנפגעי פעולות איבה נשאבות מהעניין הזה, מחוק חיילים שנספו במערכה.

רועי קרת: אחד הדברים שנשאבים הוא ההגדרה של ילד, שמוגבל עד גיל 21.

רועי קרת: בפועל, יש סיטואציות שקורות אצלנו ובמשרד הביטחון קורות קצת פחות או לא קורות בכלל וזה פטירה של שני הורים כתוצאה מפעולת איבה.

רועי קרת: מצב שמותיר את הילד, גם אם כבר את גיל 21 בסיטואציה שמאוד קשה להתמודד אתה.

רועי קרת: מעבר לגיל 21 לא מקבלים תגמול שוטף.

רועי קרת: החוק מבקש שבאמת במקרה של פטירת הורי שני או ששני ההורים נפטרו ביחד באותו אירוע, שזה גם לצערנו קורה ואין זכאות לתגמול רק מחמת הגיל, ישתלם מענק בגובה המענק שמשלם משרד הביטחון להורה שקול.

רועי קרת: אנחנו אימצנו איזה שהוא מענק שמשתלם שם, שהשיעור שלו נכון להיום הוא בסביבות ה-42,000 שקל.

שאול יהלום: זה מענק חד-פעמי?

רועי קרת: כן, חד-פעמי.

הרן לבאות: יש מספר מענקים כמו מענק גיל 30, מענק נישואין שהוא על סך 101,000 שקלים ויש מענק דיור שהוא על סך 80,000 שקלים ויש את המענק הזה - -

ג'ודי וסרמן: לא, אתה מדבר על דברים שונים.

הרן לבאות: אני אומר מה יש לאנשים מעבר לגיל 21.

רועי קרת: הוא מדבר על מענקים שמשתלמים כבר היום, על-פי החוק הקיים והם לא רלוונטיים לסיטואציה של מישהו ששני הוריו נפטרו.

רועי קרת: מה שאנחנו מציעים לעשות עכשיו זה להוסיף פה מענק מיוחד לסיטואציה המיוחדת הזאת, של מישהו ששני ההורים שלו נפטרו, שאין לו הורים.

רועי קרת: לכן, נוצר צורך מיוחד לעוד איזה שהוא תשלום.

ג'ודי וסרמן: בין הגילאים 21 ל-30.

רועי קרת: נכון.

רועי קרת: מעבר לגיל 30, זה כבר אדם שעומד בזכות עצמו.

שאול יהלום: אז מה הוא יקבל?

רועי קרת: אמרתי: הגובה של המענק שאנחנו עכשיו מציעים לתת, שלא קיים היום בחוק הוא בערך 42,000 שקלים.

רועי קרת: צריך לומר, שזה בתנאי שהוא לא מקבל את התגמולים.

רועי קרת: יש מצבים מיוחדים, שבהם התגמול משתלם גם אחרי גיל 21, כשמדובר על מי שהוא סמוך על שולחן הוריו מכל מיני סיבות.

שאול יהלום: אני רוצה להבין: אנחנו, בדרך כלל מעתיקים מביטחון לאיבה.

שאול יהלום: כאן נוצר באיבה מצב מיוחד, שאתה רוצה לתת לו זכות מועדפת.

שאול יהלום: אז אני שואל הפוך: זה עוד לא קרה, ברוך השם, אבל נניח שיקרה משהו.

שאול יהלום: אז יכול לקרות מצב שאב ואם משרתים באותה יחידה ותיפול עליהם איזו פצצה.

שאול יהלום: האם אנחנו מעתיקים את זה גם לביטחון?

שאול יהלום: תמיד היינו עושים הפוך.

רועי קרת: נכון.

רועי קרת: זה באמת מצב חריג שבו אנחנו נותנים לכאורה זכות עדיפה באיבה, מה שעד עכשיו לא היה, אבל היא נובעת מזה, שבאמת יש מצבים מיוחדים באיבה, שבדרך כלל במערכת הביטחון לא קורים.

רועי קרת: הביטוח הלאומי ושר הרווחה לא יכולים לתקן את החוקים שקשורים למשרד הביטחון.

רועי קרת: לנו זה לא משנה, אם הם יכניסו את זה או לא יכניסו את זה.

רועי קרת: אנחנו לא יכולים לעשות את זה.

שאול יהלום: אנחנו יכולים לתקן תיקון עקיף.

ג'ודי וסרמן: אפשר לתקן תיקון עקיף, אבל השאלה אם זה רלוונטי.

הרן לבאות: זה מצב די נדיר, שלחייל יש ילד מעל גיל 21.

שאול יהלום: למה?

שאול יהלום: חייל מילואים?

שאול יהלום: אדם מתחתן בגיל 20, נולד לו ילד בגיל 21 והוא בן 42.

שאול יהלום: הוא לא יכול להיות מג"ד, סמג"ד?

הרן לבאות: אבל גם אשתו צריכה להיות - -

שאול יהלום: זה לא קיים מבחינה הסתברותית.

שאול יהלום: זה שיש לו ילד ודאי שיכול להיות קיים ואין לי ספק בזה.

שאול יהלום: הבעיה היא, שמדובר בשני ההורים.

שאול יהלום: אתמול ראינו משפחה, ש-5 נפשות נהרגו ממשפחה אחת, כי אתה נמצא ברכב אחד.

שאול יהלום: בפעולות ביטחון אתה ביחידות הצבא ובדרך כלל זוג הורים לא משרתים ביחד בגיל כזה.

שאול יהלום: אבל יכול להיות איזה שהוא מקרה.

שאול יהלום: ..

שאול יהלום: למה שהביטחון לא יזכה גם אם נקבל את זה?

ג'ודי וסרמן: התיקון שנמצא על שולחן הוועדה עכשיו מתייחס גם למצב שאחד ההורים נפטר מסיבה אחרת ושההורה השני נפטר בגלל פעולת איבה.

ג'ודי וסרמן: זה יכול להיות רלוונטי למה שאדוני אומר.

שאול יהלום: אנחנו יכולים לתקן גם את הביטחון?

ג'ודי וסרמן: באופן תיאורטי, תיקון עקיף אפשר לעשות, אבל בדרך כלל שואלים את המשרד הרלוונטי.

שאול יהלום: הם לא יתנגדו, כי זה לא יקרה בחיים.

שאול יהלום: אם זה יקרה, זה יהיה חד-פעמי.

שאול יהלום: אם זה מקרה חד-פעמי, ראוי שתהיה האפשרות.

שאול יהלום: מי יתנגד לזה?

שאול יהלום: אני רוצה לשמור על ההגינות.

שאול יהלום: אנחנו תמיד מעתיקים מהביטחון לאיבה.

שאול יהלום: חשוב לי לשמור כאן על שוויון הדדי.

שאול יהלום: יש הערות לחוק האיבה?

שאול יהלום: חבר הכנסת יאסינוב, אתה מסכים?

יגאל יאסינוב: בוודאי.

יגאל יאסינוב: אני רק רוצה לדעת האם יש הערכה כמה מקרים כאלה קיימים היום, כדי לדעת במה מדובר?

שולי בר: אנחנו לא יכולים לדעת.

שולי בר: יש לנו הערכה כמה יש היום יתומים משני הורים וזה בסביבות ה-30.

שאול יהלום: מספר בעל 2 ספרות, אבל מספר גדול אם חושבים על 30 משפחות הרוסות.

הרן לבאות: 30 יתומים.

שאול יהלום: מקבל את התיקון.

שאול יהלום: יש עוד הערות?

שאול יהלום: אנחנו מאשרים את החוק לקריאה שנייה ושלישית ומבקשים להכניס תיקון עקיף גם לעניין של הביטחון.

שאול יהלום: תודה רבה, הישיבה נעולה.